  Майя Бывальцева Туннэ, 8-тӥ гудырикошконэ, Удмуртилэн тӧроез Александр Бречалов Эгра ёросын дыръяз Мужбер гуртысь сыӵе ик нимын гурт предприятилэн ужаменыз тодматскиз. Гуртоос ӧнерчиос тырмымтэен но мерлыко ужпумъёсын герӟаськем юанъёсты ӝутӥзы. Со сярысь ивортэ улосвыл тӧролэн но кивалтэтлэн пресс-службазы. «Мужбер» огазеяськонлэн кивалтӥсез Андрей Пчеловодов верамезъя, берло аръёсы возёсын 400 интылы кык гидъёсты выльдӥзы, 600 йырлы куинь выль гид пуктӥзы. Таза выжыысь пудо басьтӥзы. Ваньмыз кун юрттэттэк, предприятилэн гинэ коньдонэныз лэсьтэмын. Та дыре эшшо одӥг пудо гид пукто, со сяна, гаражез но мастерскойёсты быдэсак выльдо. Берло аръёсы ваньзэ вуж машинаоссэс но тракторъёссэс воштӥзы. Пудолы сиён оглом 2 сюрс 300 гектар вылысь дасяло. Аналтэм музъемъёсты но пумен уже куто. Кык арскын 350 гектар мында сыӵе музъемъёсты гыризы. Вань ужпӧрзы дыкужымез шыръян но пайдалыкез будэтон технологиосъя радъяскье. Туннэ «Мужбер» возёсын котькуд скаллэсь нуналаз 18 килограмм йӧл кыско. Ар ӵоже одӥг скаллэсь 7 сюрс 200 килограммлэсь трос басьтыны малпало. Предприятилэн кивалтӥсез скалъёслэсь лыдзэс 500-озь вуттыны малпа. Но ӧнерчиос тырмымтэен шугъяськонъёс кылдо. 52 ужасьёс пӧлысь али ог дасоез гинэ егитъёс. Кулэ агроном, зоотехник, мукет ӧнерчиос. Но соос мед лыктозы шуыса, гуртын мерлыко удысэз азинтыны кулэ. Гуртоос туж возьмало нылпи сад но начальной школа пуктэмез. Александр Бречалов выльдэм гидъёсты учкиз, ужасьёсын но ӧнерчиосын вераськиз. Удмуртиысь гурт возёсъя но сиён-юонъя министрлы но гурт предприятилэн кивалтӥсезлы вузпӧрез азинтонъя программалэсь дунзэ рос-прос чотаны ӵектӥз. Соку валамон луоз, кӧня ваньбур азьланяз поттоз возёс но кӧня ужан интыос кылдытыны быгатозы. Со сяна, гурт возёсъя министрлы но дышетонъя министрлы гуртэ егит ӧнерчиосты кыскон ужпумез сэрттыны-пертчыны но нылпи сад пуктонэз яке покчиосты матысь гуртэ нуллонэз радъян луонлыкъёсты эскерыны куриз. Тегъёс: Эгра Удмуртия гуртвозёс гурт йӧл пудовордон ужасьёс АлександрБречалов  